Συντεταγμένες: 35°50′N 10°38′E﻿ / ﻿35.833°N 10.633°E﻿ / 35.833; 10.633

Η **Σους** ή **Σούσσα** (*Sousse*, *Soussa*, αραβικά: سوسة σούσα) είναι πόλη στην Τυνησία, πρωτεύουσα του κυβερνείου Σους. Το 2014 είχε 271.428 κατοίκους και ήταν η τρίτη μεγαλύτερη πόλη της χώρας, μετά την πρωτεύουσα Τύνιδα και το Σφαξ. Βρίσκεται στο κεντρικό-ανατολικό τμήμα της χώρας, 140 χιλιόμετρα νότια της Τύνιδας, στον κόλπο του Χαμμαμέτ, τμήμα της Μεσογείου. Η μεντίνα της πόλης έχει ανακηρυχθεί μνημείο παγκόσμιας κληρονομιάς από την UNESCO το 1988.

Ιστορία
-------

Ψηφιδωτό μεδούσης, αρχαιολογικό μουσείο της Σους
Η Σους ιδρύθηκε από τους Φοίνικες τον 11ο αιώνα π.Χ. και ήταν γνωστή στους αρχαίους Έλληνες με το όνομα Ἀδρούμητος, Ἀδρύμης και Ἀδραμητός. Η πόλη στη συνέχεια πέρασε στη σφαίρα επιρροής της Καρχηδόνας. To 310 π.Χ. ο Αγαθοκλής από τις Συρακούσες λεηλάτησε τη Αδραμητό. Ο Αννίβας την μετέτρεψε σε στρατιωτική βάση. Ο Λίβιος αναφέρει ότι ο Σκιπίων ο Αφρικανός. Μετά τον τρίτο καρχηδονιακό πόλεμο, η πόλη συμμάχησε με τη Ρώμη, με αποτέλεσμα να μην καταστραφεί. Εξελίχθηκε σε σημαντικό εμπορικό κέντρο, ενώ παρήγαγε δημητριακά και ελαιόλαδο. Ο Τραϊανός την ανακήρυξε αποικία. Με τις μεταρρυθμίσεις του Διοκλητιανού, ανακηρύχθηκε πρωτεύουσα μιας νέας επαρχίας. Το 434 μ.Χ. η πόλη πέρασε στην κατοχή των Βανδάλων, οι οποίοι την ονόμασαν Χουμερικόπολη, και το 534 την κατέλαβε ο Ιουστινιανός, και την ονόμασε Ιουστιανόπολη.

Η πόλη καταστράφηκε όταν την κατέλαβαν οι Άραβες, οι οποίοι την ονόμασαν Σούσα. Η πόλη πέρασε στην αφάνια, αλλά μερικές δεκαετίες αργότερα έγινε το κύριο λιμάνι των Αγλαβίδων. Οι Αγλαβίδες ξεκίνησαν από τη Σούσα το 827 την επιτυχημένη εκστρατεία τους για την κατάληψη της Σικελίας. Μετά την κατάληψη της βυζαντινής πόλης Μελίτης (σημερινή Μντίνα, Μάλτα) το 870, μάρμαρο από τις εκκλησίες της χρησιμοποιήθηκε για την κατασκευή του κάστρου της Σους. Άλλα μνημεία που ανέγηραν οι Αγλαβίδες είναι το μέγα τέμενος και το Ριμπάτ.

Οι Ευρωπαίοι προσπάθησαν να ανακαταλάβουν την περιοχή, αρχίζοντας με τους Νορμανδούς τον 12ο αιώνα. Στη συνέχεια, την κατέλαβαν οι Ισπανοί και τον 18ο αιώνα δέχθηκε επιθέσεις από τους Γάλλους, τους Ιωαννίτες Ιππότες και βομβαρδίστηκε από τους Βενετούς. Το 1881, οι Γάλλοι κατέλαβαν την Τυνησία. Τότε η Σούσα είχε 7.000 κατοίκους. Οι Γάλλοι προχώρησαν σε εκσυγχρονισμό και αποκατάσταση των κτιρίων της πόλης. Κατά τη διάρκεια του Β΄ Παγκοσμίου Πολέμου, οι Γερμανοί κατέλαβαν την πόλη τον Νοέμβριο του 1942. Οι Σύμμαχοι τη βομβάρδισαν και την ανακατέλαβαν τον Απρίλιο του 1943. Οι ζημιές στην πόλη αποκαταστάθηκαν μετά τον πόλεμο.

Μετά την ανεξαρτησία και τη κατάργηση της μοναρχίας στη Τυνησία, η Σους γνώρισε εντυπωσιακή ανάπτυξη. Το 1971 κατασκευάστηκε βόρεια της πόλης δεύτερο λιμάνι. Παράλληλα, αναπτύχθηκε ο τουρισμός.

Αξιοθέατα
---------


Η μεντίνα της πόλης, την οποία περιβάλλουν τείχη και οχυρώσεις, είναι το σημαντικότερο τουριστικό αξιοθέατο της πόλης, διατηρώντας την αρχιτεκτονική των πρώτων αραβικών αιώνων. Η μεντίνα, όπως και το Μοναστίρ, έχει οργανωθεί με τέτοιο τρόπο ώστε να προστατεύεται από τις επιθέσεις πειρατών. Ανάμεσα στα μνημεία της μεντίνα ξεχωρίζουν το Ριμπάτ, το Μέγα Τέμενος, το Τέμενος Μπου Φτατά, το Κασμπάχ και τα αμυντικά τείχη της πόλης. Η μεντίνα της Σους έχει ανακηρυχθεί μνημείο παγκόσμιας κληρονομιάς από την UNESCO το 1988.

Το Ριμπάτ, το οχυρωμένο μοναστήρι, είναι η παλαιότερη σωζόμενη κατασκευή στην πόλη. Η κατασκευή του άρχισε το 790, με υλικό από τα βυζαντινά τείχη της πόλης, και ολοκληρώθηκε το 821. Έχει τετράγωνο σχήμα, με ένα κυλινδρικό πύργο και εφτά προμαχώνες. Ο πύργος λειτουργούσε τόσο ως μιναρές όσο και ως πύργος παρατήρησης για εισβολείς. Το μέγα τέμενος κατασκευάστηκε το 851. Είναι κατασκευασμένο από ψαμμίτη και οι μιναρέδες του είναι μικροί και έχουν σχήμα κιοσκιού.

Στο Κασμπάχ (οχυρό) της πόλης, στεγάζεται το αρχαιολογικό μουσείο της Σους και στις συλλογές υπάρχουν εκθέματα από τους καρχηδονιακούς, ρωμαϊκούς και βυζαντινούς χρόνους. Κοντά στο Κασμπάχ βρίσκεται η είσοδος για τις χριστιανικές κατακόμβες, συνολικού μήκος 5 χιλιομέτρων. Χρησιμοποιήθηκαν από τον 2ο έως τον 4ο αιώνα μ.Χ. και εκεί τάφηκαν περίπου 15.000 χριστιανοί.

Οικονομία
---------

Το κύριο προϊόν της περιοχής είναι από την αρχαιότητα το ελαιόλαδο. Στη πόλη λειτουργούν εργοστάσια κονσερβοποίησης σαρδελών, επεξεργασίας βαμβακιού και συναρμολόγησης αυτοκινήτων. Από το λιμάνι της πόλης εξάγεται πέρα από ελαιόλαδο, ορυκτά, σπαρτά, αλάτι, υφάσματα και ψάρια. Τα τελευταία χρόνια έχει αναπτυχθεί και ο τουρισμός, με ξενοδοχεία να εκτείνονται κατά μήκος των αμμουδερών παραλιών της πόλης.

Αδελφοποιημένες πόλεις
----------------------

Η Σούσα έχει αδελφοποιηθεί με τις εξής πόλεις:

|  |  |
| --- | --- |
| * Μπράουνσβαϊγκ, Γερμανία (1980)
* Κωνσταντίνη, Αλγερία
* Σμύρνη, Τουρκία
* Κοτσαελί, Τουρκία
* Λαττάκεια, Συρία
 | * Λιουμπλιάνα, Σλοβενία (1969)
* Μαρακές, Μαρόκο
* Πόλη του Κεμπέκ, Καναδάς
* Αγία Πετρούπολη, Ρωσία
* Σερπούκχοβ, Ρωσία
 |

Παραπομπές
----------

1. 1 2  Giovanna Magi, Patrizia Fabbri (2008). *Art and History: Tunisia*. Casa Editrice Bonechi. σελίδες 36–37. ISBN 8847621771.
2. 1 2 3 4 5  Trudy Ring, Noelle Watson, Paul Schellinger (2014). *Middle East and Africa: International Dictionary of Historic Places*. Routledge. σελίδες 649–652. ISBN 9781134259939. CS1 maint: Πολλαπλές ονομασίες: authors list (link)
3. ↑  Brincat, Joseph M. «New Light on the Darkest Age in Malta's History» (PDF). *melitensiawth.com*. Αρχειοθετήθηκε από το πρωτότυπο (PDF) στις 6 Ιουνίου 2015. Ανακτήθηκε στις 28 Ιουλίου 2016.
4. ↑  «Medina of Sousse». UNESCO. Ανακτήθηκε στις 27 Ιουλίου 2016.
5. ↑  «Sousse, Tunisia - The pearl of the Sahel». *Stadt Braunschweig [City of Braunschweig]*. Αρχειοθετήθηκε από το πρωτότυπο στις 23 Μαρτίου 2012. Ανακτήθηκε στις 7 Αυγούστου 2013.
6. ↑  «Sister Cities». *Izmir Metropolitan Municipality*. Ανακτήθηκε στις 30 Ιουνίου 2015.
7. ↑  «Medmestno in mednarodno sodelovanje» [Intercity and International Cooperation]. *Mestna občina Ljubljana [Ljubljana City]* (στα Σλοβενικά). Αρχειοθετήθηκε από το πρωτότυπο στις 26 Ιουνίου 2013. Ανακτήθηκε στις 27 Ιουλίου 2013.
8. ↑  «Serpukhov Region». Αρχειοθετήθηκε από το πρωτότυπο στις 2 Οκτωβρίου 2017. Ανακτήθηκε στις 15 Απριλίου 2009.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Σους** |

* Επίσημη ιστοσελίδα (Αραβικά)/(Αγγλικά)/(Γαλλικά)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 76145424523286831333
* LCCN: n80050193
* GND: 4118914-0
* SUDOC: 027309061
* BNF: cb11937943x (data)
* NKC: ge1039539

 |

 |